Гранттар ұсыну жөніндегі комиссияның

2022 жылғы «14» қазандағы № 10

хаттамалық шешімімен

бекітілген

**Қазақстан Ұлттық Банкі қызметінің басым бағыттары бойынша зерттеулерді жүргізу үшін гранттар ұсынуға ізденушілерге конкурстық іріктеу жүргізуге конкурстық құжаттама**

(Конкурстық құжаттама)

**1. Жалпы ереже**

1. Ізденушілерді конкурстық іріктеу Қазақстан Ұлттық Банкі қызметінің басым бағыттары бойынша зерттеулерді жүргізу үшін Қазақстан Ұлттық Банкінің бюджеті (шығыстар сметасы) есебінен гранттар ұсыну қағидаларына (бұдан әрі – Гранттар ұсыну қағидалары) сәйкес жүргізіледі.

Конкурстық іріктеудің мақсаты – экономикалық зерттеулерді дамыту, академиялық қоғамдастықтың ақша-кредит саясаты және қаржылық тұрақтылық саласындағы ғылыми әлеуетін жұмылдыру, ақша-кредит саясаты, қаржы тұрақтылығы және Ұлттық Банк қызметінің басқа да бағыттары мәселелерінде жұртшылықтың хабардар болуын арттыру.

2. Гранттар Ұлттық Банктің бюджетінде (шығыстар сметасында) көзделген қаражат шегінде беріледі.

Ұлттық Банк өтінімдерді қарау нәтижелері бойынша зерттеудің бір тақырыбы бойынша біреуден артық грант беру не зерттеулердің кейбір тақырыптарын грантсыз қалдыруға құқылы.

3. Өтінімдерді қабылдау мерзімі – 2022 жылғы 22 қазаннан бастап 2022 жылғы 5 желтоқсан дейін (қоса алғанда).

**2. Зерттеу тақырыптарының атаулары**

4. Гранттар Қазақстан Ұлттық Банкі қызметінің басым бағыттары бойынша зерттеулерді жүргізуге мынадай тақырыптарға бөлінеді:

|  |  |
| --- | --- |
| ***Басым бағыттар*** | ***Зерттеу тақырыбы*** |
| Қаржы және сабақтас нарықтардағы өтімділік және баға белгілеу | Туынды қаржы құралдарының нарығы: даму бойынша кедергілер мен шаралар |
| Қаржылық қатынастарды реттеу және дамыту | Кепілді кредиторлардың құқықтары: Қазақстан практикасы мен халықаралық тәжірибе |

Техникалық тапсырманы, зерттеу жүргізу мерзімін және Қазақстан Ұлттық Банкі бөлімшелерінің жауапты адамдарының байланыс деректерін қоса алғанда, зерттеудің әрбір тақырыбы бойынша толығырақ ақпарат Конкурстық құжаттамаға **1-қосымшада** берілген**.**

**3. Ізденушіге және зерттеу жетекшісіне қойылатын біліктілік талаптары**

5. Конкурстық іріктеуге қатысуға:

– жоғары және жоғары оқу орнынан кейінгі білім беру бағдарламаларын іске асыруға, зерттеу қызметіне, ғылыми қызметке немесе сауалнамалар жүргізу, деректерді интеграциялау арқылы деректерді жинау, сақтау және (немесе) өңдеу жөніндегі қызметке байланысты мақсаттарға, міндеттер мен функцияларға сәйкес қызметті жүзеге асыратын;

– таратылу немесе банкроттық процесінде емес заңды тұлғалар (бұдан әрі – ізденушілер) жіберіледі.

6. Зерттеу жүргізу үшін ізденуші жетекші орындаушыларды тартады, олардың ішінен мынадай талаптарға сәйкес келетін зерттеу жетекшісін тағайындайды:

1) рецензияланатын мерзімді және (немесе) ғылыми басылымдарда зерттеу бағытына сәйкес келетін тақырыптарда жарияланымы бар;

2) зерттеу бағытына сәйкес келетін салада ғылыми дәрежесі және (немесе) жұмыс тәжірибесі бар.

Ұлттық Банктің немесе оның еншілес ұйымдарының қызметкерлері жетекші орындаушылар ретінде тартылмайды.

7. Екі және одан да көп өтінім берген ізденуші әр өтінім бойынша әртүрлі жетекші орындаушылардың зерттеу жүргізуін қамтамасыз етеді.

Ізденушіге әрбір зерттеу тақырыбына бір гранттан артық берілмейді.

**4. Конкурсқа қатысу үшін қажетті құжаттар және   
өтінім беру барысы**

8. Iзденушi iрiктеуге қатысу үшiн:

1) Конкурстық құжаттамаға **2-қосымшада** белгіленген нысан бойынша зерттеу жүргізу үшін грант алуға өтінімді;

2) Конкурстық құжаттамаға **3-қосымшада** көрсетілген талаптар мен шектеулерге сәйкес шығыстар сметасын және олардың негіздемелерін;

3) Конкурстық құжаттамаға **4-қосымшада** көрсетілген талаптарға сәйкес зерттеудің негіздемесін;

4) ізденуші жарғысының көшірмесін;

5) ізденушінің мемлекеттік лицензиясының және білім беру қызметін жүргізу құқығына лицензияға қосымшалардың көшірмесін *(жоғары және жоғары оқу орнынан кейінгі білім беру бағдарламасын іске асыру жөніндегі қызметті жүзеге асыратын заңды тұлға үшін)*;

6) ғылыми және (немесе) ғылыми-техникалық қызметті аккредиттеу туралы куәліктің көшірмесін *(ғылыми қызметті жүзеге асыратын заңды тұлға үшін)*;

7) зерттеу жетекшісінің жоғары білім туралы дипломының көшірмесін;

8) зерттеу жетекшісінің ғылыми дәреже беру туралы дипломының көшірмесін (бар болса);

9) зерттеу жетекшісінің зерттеу тақырыбына сәйкес саладағы жарияланымдарының көшірмелерін;

10) жетекші орындаушылардың зерттеу тақырыбына сәйкес саладағы жарияланымдарының көшірмелерін (бар болса) ұсынады.

Өтінім бере отырып, ізденуші өтінімде ұсынылған мәліметтер мен құжаттардың, оның ішінде өтінімде көрсетілген жетекші орындаушылар туралы мәліметтердің дұрыстығын растайды.

9. Қазақстан Республикасының Ұлттық куәландырушы орталығы (ҚР ҰКО) шығарған ізденушінің бірінші басшысының немесе ізденуші өкілінің сенімхаты негізінде уәкілеттік берілген адамның электрондық цифрлық қолтаңбасымен расталған өтінімдер **Қазақстан Ұлттық Банкінің Порталы** арқылы онлайн қабылданады**.**

Гранттарды алуға өтінім беру үшін тіркеуден өтіп, **Қазақстан Ұлттық Банкінің Порталына** кіру қажет. Тіркеу Қазақстан Республикасының Ұлттық куәландырушы орталығы (ҚР ҰКО) шығарған ізденушінің бірінші басшысының немесе ізденуші өкілінің сенімхаты негізінде уәкілеттік берілген адамның электрондық цифрлық қолтаңбасының көмегімен жүргізіледі.

**Өтінімді толтыру жөніндегі нұсқау** Қазақстан Ұлттық Банкінің Порталында орналастырылған.

Ұлттық Банктің Порталында тіркеудің және өтінімдерді толтырудың техникалық мәселелері бойынша Ұлттық Банктің техникалық қолдау қызметіне 1477 нөмірі бойынша хабарласуға болады.

10. Ізденушінің дәйекті емес мәліметтер мен құжаттарды ұсыну фактісі анықталған кезде өтінім оны қабылдамау себептерінің негіздемелерін көрсете отырып, іріктеудің кез келген сатысында кері қайтарылуға тиіс.

11. Ізденушілердің өтінімдері ізденушілерді іріктеуді өткізу туралы хабарландыру жарияланған күннен бастап күнтізбелік 45 (қырық бес) күн ішінде қабылданады. Көрсетілген мерзім өткеннен кейін ұсынылған өтінімдер қарауға қабылданбайды.

12. Ұлттық Банк өтінімнің Қағидалардың 19-тармағында белгіленген талаптарға ізденушінің сәйкестігін, сондай-ақ өтінімнің белгіленген нысанға сәйкестігін, ондағы мәліметтер мен Қағидалардың 22-тармағында көзделген құжаттардың толықтығын тексереді.

Тексеру нәтижелері бойынша Ұлттық Банк өтінім келіп түскен күннен бастап 5 (бес) жұмыс күні ішінде ізденушіге:

1) ескертулер болмаған кезде ізденушілерді іріктеуге өтінімді жіберу туралы;

2) ізденуші біліктілік талаптарына сәйкес келмеген кезде себептерін көрсете отырып, ізденушілерді іріктеуге жіберуден бас тарту туралы;

3) ізденуші өтінімде толық емес мәліметтер мен қоса берілген құжаттарды ұсынған не өтінім белгіленген нысанға сәйкес келмеген кезде себептерін көрсете отырып, өтінімді пысықтауға қайтару туралы хабарландыру жібереді.

13. Ізденуші өтінімді пысықтау қажеттігі туралы хабарландыруды алған күннен бастап 5 (бес) жұмыс күні ішінде пысықталған өтінімді Ұлттық Банкке ұсынады.

Ізденушінің өтінімге бір реттен артық емес және өтінімді пысықтау қажеттігі туралы хабарламада көрсетілген ескертулер бойынша ғана өзгерістер мен толықтырулар енгізуіне рұқсат етіледі.

Ізденуші белгіленген мерзімде ұсынған пысықталған өтінімге ескертулер болмаған жағдайда, Ұлттық Банк пысықталған өтінім келіп түскен күннен бастап 5 (бес) жұмыс күні ішінде ізденушіге оның ізденушілерді іріктеуге жіберілгені туралы хабарлама жібереді.

14. Пысықталған өтінім белгіленген мерзімде ұсынылмаған немесе хабарламада көрсетілген ескертулер жойылмаған жағдайда Ұлттық Банк пысықталған өтінімді ұсынудың белгіленген мерзімі аяқталған күннен бастап 5 (бес) жұмыс күні ішінде ізденушіге ізденушілерді іріктеуге жіберуден бас тарту туралы хабарлама жібереді.

**5. Конкурстық іріктеу қорытындылары бойынша Грант алушыны таңдау туралы шешім қабылдау**

15. Ізденушілердің іріктеуге жіберілген әрбір өтінімін тәуелсіз бағалау үшін Ұлттық Банк екі тәуелсіз рецензентті тартады. Тәуелсіз рецензенттер ретінде зерттеу тақырыбына сәйкес салаларда біліктілігі бар ғалымдар, оқытушылар, зерттеушілер, халықаралық қаржы ұйымдарының сарапшылары және (немесе) Қазақстан Республикасы мемлекеттік органдарының қызметкерлері тартылады.

16. Уәкілетті бөлімше және тәуелсіз рецензенттер дайындаған өтінім бойынша қорытындыларда мынадай ақпарат:

1. ұсынылатын зерттеу әдіснамасы сипаттамасының толықтығы мен айқындылығы, оның негізділігі және эмпирикалық талдау үшін пайдалануға ұсынылатын деректерге қойылған зерттеу міндетіне сәйкестігі, дәйексөз ретіндегі әдебиеттің өзектілігі;
2. зерттеудің жетекші орындаушыларының құзыреттілігі мен ғылыми қоры – олардың жарияланымдарының деңгейін, мәлімделген саладағы жұмыс тәжірибесін, зерттеулерді іске асырудағы беделі мен тәжірибесін (бар болса) қоса алғанда, өтінімде көрсетілген тақырып бойынша зерттеу жүргізу үшін жетекші орындаушылардың біліктілігін бағалау;
3. зерттеу жоспарының сапасы мен іске асырылуы – зерттеудің күтілетін нәтижелеріне қолжеткізуді және олардың практикада қолданылуын, ізденушіде өтінімде көрсетілген зерттеуді орындау үшін жеткілікті материалдық-техникалық ресурстары болуын қоса алғанда, зерттеулер жоспарында көзделген іс-шаралардың сапасын, негізділігін және орындалуын бағалау;
4. жетекші орындаушылар жұмсайтын уақыттың негізділігін, қосымша орындаушыларды тартуды, шығыстар сметасында көзделген іс-шараларды жүргізу қажеттілігін бағалауды қоса алғанда, өтінімде көрсетілген зерттеудің күтілетін нәтижелерін алу тұрғысынан шығыстар сметасының негізді болуын;
5. өтінімнің күшті және әлсіз жақтары – зерттеудің мәлімделген мақсаттарына қол жеткізуге мүмкіндік беретін өтінімнің негізгі артықшылықтары мен оның сипаттамаларын, сондай-ақ өтінімнің негізгі кемшіліктерін және олардың күтілетін нәтижелерге қол жеткізуге ықпал ету дәрежесін бағалау;
6. Гранттар ұсыну жөніндегі комиссия үшін ұсынылған өтінім бойынша, оның ішінде грант ұсыну не ұсынбау бөлігінде ұсынымдар қамтылады.

17. Шығыстар сметасын түзету қажеттілігі туралы ұсынысты, ол болған кезде, уәкілетті бөлімше Гранттар ұсыну жөніндегі комиссияның қарауына шығарады.

Гранттар ұсыну жөніндегі комиссия шығыстар сметасына түзетулер енгізу қажеттілігі туралы ұсынысты мақұлдаған кезде, уәкілетті бөлімше Гранттар ұсыну жөніндегі комиссия шығыстар сметасына түзетулер енгізу қажеттігі туралы ұсынысты мақұлдаған күннен бастап 5 (бес) жұмыс күні ішінде осындай түзету қажеттілігі туралы ізденушіге хабарлама жібереді.

Ізденуші уәкілетті бөлімшеден шығыстар сметасын түзету қажеттілігі туралы хабарламаны алған күннен бастап 5 (бес) жұмыс күнінен кешіктірмейтін мерзімде түзетілген шығыстар сметасын не түзетулер енгізуден бас тартуды береді.

Белгіленген мерзімде түзетілген шығыстар сметасын ұсынбаған не шығыстар сметасын түзетуден бас тарту ұсынған ізденушінің өтінімі қаралмайды.

18. Гранттар ұсыну жөніндегі комиссия өтінімді мақұлдау және грант алушыны таңдау туралы шешімді өтінімдерді жан-жақты және объективті қарау нәтижелері бойынша Ұлттық Банктің уәкілетті бөлімшесінің және тәуелсіз рецензенттердің мынадай өлшемшарттар:

1) зерттеу әдіснамасының сапасы;

2) зерттеудің жетекші орындаушыларының құзыреттілігі мен ғылыми қоры;

3) зерттеудің күтілетін нәтижелеріне қол жеткізуді және олардың практикалық қолданылуын қоса алғанда, зерттеу жоспарының сапасы мен іске асырылуы;

4) шығыстар сметасында көрсетілген шығыстардың негізділігі бойынша қорытындыларын ескере отырып, қабылдайды.

Гранттар ұсыну жөніндегі комиссияның құрамына Ұлттық Банктің, ҚР Қаржы нарығын реттеу және дамыту агенттігінің, «Қазақстан қор биржасы» АҚ, «Қазақстан қаржыгерлерінің қауымдастығы» ЗТБ өкілдері кіреді.

19. Ізденушілерді іріктеу нәтижелері туралы ақпарат Грант алушылардың тізімі және оларды зерттеу тақырыбы көрсетіле отырып, Гранттар ұсыну жөніндегі комиссия шешім қабылдаған күннен бастап 5 (бес) жұмыс күнінен кешіктірілмейтін мерзімде Ұлттық Банктің интернет-ресурсында орналастырылады.

20. Конкурс қорытындысы бойынша грант алушымен грант туралы шарт жасалады. Грант алушымен үлгі шарттың жобасы Конкурстық құжаттамаға **5-қосымшада** ұсынылған.

**6. Гранттарды беру талаптары мен тәртібі, сондай-ақ зерттеу жүргізу қорытындылары бойынша күтілетін нәтижелерге қойылатын талаптар**

21. Грант зерттеу жүргізуге тікелей байланысты шығыстарды және зерттеуге арналған шығыстар сметасында және олардың негіздемелерінде көрсетілген шығыстарды жабу үшін ұсынылады.

Грант сомасы мынадай тәртіппен беріледі:

берілген грант сомасының 30% (отыз пайызы) – Ұлттық Банк пен грант алушы грант беру туралы шартқа қол қойған күннен бастап 7 (жеті) жұмыс күні ішінде;

берілген грант сомасының 40% (қырық пайызы) – Ұлттық Банк зерттеу нәтижелері туралы аралық есепті және грант алушы ұсынған бөлінген грантты пайдалану туралы есепті келіскен күннен бастап 7 (жеті) жұмыс күні ішінде;

берілген грант сомасының 30% (отыз пайызы) – Гранттарды ұсыну жөніндегі комиссия грант алушы ұсынған зерттеу нәтижелері туралы қорытынды есепті мақұлдаған күннен бастап 7 (жеті) жұмыс күні ішінде.

Егер грант алушы қосылған құн салығын (бұдан әрі – ҚҚС) төлеуші болып табылса, онда грант сомасы ҚҚС сомасын ескере отырып ұсынылады.

22. Грант алушы грант беру туралы шартта көзделген мерзімде Ұлттық Банкке:

1) зерттеу нәтижелері туралы аралық есепті;

2) Конкурстық құжаттамаға **6-қосымшаға** сәйкес нысан бойынша растайтын құжаттарды қоса бере отырып, бөлінген грантты пайдалану туралы есептерді;

3) жетекші орындаушылардың зерттеу нәтижелерін болжамды жариялау мерзімдері туралы ақпаратты қамтитын зерттеу нәтижелері туралы қорытынды есепті *(мерзімдер бойынша шектеулерді Конкурстық құжаттамаға* **5-қосымшада** *Грант алушымен Үлгі шарттан қараңыз)* беруге тиіс*.*

23. Гранттар ұсыну жөніндегі комиссия зерттеу нәтижелері туралы қорытынды есепті мақұлдағаннан кейін Ұлттық Банктің интернет-ресурсында зерттеу тақырыбы, зерттеудің мақсаты мен қысқаша қорытындылары, грант алушының атауы, жетекші орындаушылар туралы ақпарат және зерттеу нәтижелерін болжамды жариялау мерзімдері көрсетілген зерттеу бойынша қысқаша аннотация орналастырылады.

24. Зерттеу нәтижелерін жариялау және (немесе) тарату кезінде грант алушы мен жетекші орындаушылар зерттеудің Ұлттық Банктің грант қаражаты есебінен жүргізілгені туралы сілтемені көрсетуге міндетті.

Грант алушы грант ұсыну туралы шартта көрсетілген мерзімде рецензияланатын мерзімді және (немесе) ғылыми басылымдардың атауы мен нөмірін көрсете отырып, жетекші орындаушылардың зерттеу нәтижелерін рецензияланатын мерзімді және (немесе) ғылыми басылымдарда жариялау фактісі туралы Қазақстан Ұлттық Банкін хабардар етуге міндетті.

Жетекші орындаушылар зерттеу нәтижелерін жарияламаған не аралық немесе қорытынды есепті мақұлдамаған жағдайда жетекші орындаушылар Ұлттық Банк жариялайтын зерттеулерді жүргізуге гранттар ұсынуға арналған кейінгі конкурстық іріктеулерге қатысудан 5 (бес) жылға шеттетіледі.

25. Грант алушы грант ұсыну туралы шарт бойынша өз міндеттемелерін орындамаған не тиісінше орындамаған кезде, оның ішінде аралық және (немесе) зерттеу нәтижелері туралы қорытынды есептерді уақтылы ұсынбағанда, зерттеу жүргізу этикасының бұзылуы (плагиат, деректерді бұрмалау және ойдан шығару, жалған тең авторлық және нәтижелерді иемдену), грантты мақсатына сай пайдаланбау анықталған және грант алушы оларды белгіленген мерзімде жоймаған жағдайда Гранттарды ұсыну жөніндегі комиссияның қарауына гранттың толық немесе ішінара күшін жою және (немесе) бұрын берілген грант сомасын қайтару туралы мәселе шығарылады.

26. Грант алушының құқықтары мен міндеттерін қоса алғанда, грант ұсыну талаптары туралы толығырақ Грант алушымен жасалатын Үлгі шартта көрсетілген (Конкурстық құжаттамаға **5-қосымша**).